Komisjoni otsus,

28. juuli 1993,

millega kehtestatakse nõukogu määruse (EMÜ) nr 339/93 artiklis 8 sätestatud toodete loetelu

(93/583/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 8. veebruari 1993. aasta määrust nr 339/93 tooteohutuse eeskirjadele vastavuse kontrolli kohta, [1] eriti selle artiklit 8,

ning arvestades, et:

määruses (EMÜ) nr 339/93 on sätestatud, et komisjon koostab artiklis 9 sätestatud korras artikli 2 teises taandes üksikasjalikumalt käsitletud toodete loetelu;

loetelu tuleb koostada ja seda tuleb ajakohastada kogemuste ja/või tooteohutuse eeskirjade alusel ning ühenduse eeskirjade reguleerimisalas;

nimetatud määruse ettevalmistava töö käigus ja töö käigus kontrolli kaotamiseks sisepiiridel on selgunud, et liikmesriigid pööravad tooteohutuse eeskirjadele vastavuse kontrolliga seoses erilist tähelepanu mänguasjadele, ravimitele ning toiduainetele;

mänguasjad on toodetena suunatud eriti kaitsetule tarbijarühmale, kes laste loomulikku käitumist arvestades ei ilmuta täiskasvanud tarbijatele omast "keskmist ettevaatlikkust";

ravimid ja toiduained on tooteliigid, mille tarbimine mõjutab kõige otsesemalt nende kasutajate tervist;

seetõttu tuleb mänguasjad, ravimid ja toiduained lisada määruse (EMÜ) nr 339/93 artikli 2 teises taandes üksikasjalikumalt käsitletavate toodete loetellu;

käesoleva otsusega ettenähtud meetmed on nimetatud määruse artiklis 9 osutatud komitee arvamusega kooskõlas,

ON VASTU VÕTNUD KÄESOLEVA OTSUSE:

Artikkel 1

Määruse (EMÜ) nr 339/93 artikli 2 teises taandes üksikasjalikumalt käsitletavate toodete loetelu sisaldab järgmisi tooteliike:

- mänguasjad,

- inimtervishoius kasutatavad ravimid,

- veterinaarravimid,

- toiduained,

mida reguleeritakse ühenduse eeskirjadega, mille peamistele sätetele viidatakse teavitamise eesmärgil käesoleva otsuse lisas.

Artikkel 2

Liikmesriigid teatavad komisjonile käesoleva otsuse rakendamiseks vastuvõetud sätetest ühe kuu jooksul pärast selle teatavakstegemist.

Komisjon teatab neist sätetest teistele liikmesriikidele.

Artikkel 3

Käesolev otsus on adresseeritud liikmesriikidele.

Brüssel, 28. juuli 1993

Komisjoni nimel

komisjoni liige

Raniero Vanni D'Archirafi

[1] EÜT L 40, 17.2.1993, lk 1.

--------------------------------------------------

LISA

ARTIKLIS 1 OSUTATUD ÜHENDUSE EESKIRJAD

Mänguasjad: nõukogu direktiiv 88/378/EMÜ [1]

Põhipunktid:

Käesoleva otsusega reguleeritavad mänguasjad on määratletud mänguasjade ohutust käsitlevate liikmesriikide õigusaktide ühtlustamist käsitleva direktiivi 88/378/EMÜ artiklis 1: selle direktiivi I lisas on loetletud tooted, mida ei loeta mänguasjadeks selle direktiivi tähenduses.

Ühenduse eeskirjades nõutakse, et mänguasjadel või nende pakendil oleks EÜ märk vastavalt direktiivi 88/378/EMÜ artiklile 11.

Kuna seda direktiivi kohaldatakse sellisel kujul turuleviidavate mänguasjade suhtes, on EÜ märk nõutav ainult:

- valmistoodetel,

- mida pakutakse viisil (pakend, tähistus, märgistus), mis näitab, et need viiakse turule edasise töötlemiseta.

Ravimid: nõukogu direktiivid 75/319/EMÜ [2] ja 81/851/EMÜ [3]

Põhipunktid:

Inimtervishoius kasutatavate ravimite puhul sätestatakse muudetud direktiivi 75/319/EMÜ artiklis 16, et "liikmesriigid võtavad kõik vajalikud meetmed tagamaks, et ravimpreparaatide tootmine toimuks loa alusel (…)", ja lisatakse, et luba "on vaja ka kolmandatest riikidest liikmesriiki importimise korral".

Muudetud direktiivi 81/851/EMÜ artiklis 24 nähakse ette samasugused sätted veterinaarravimite suhtes.

Loa andmine sõltub tootja ja/või importija võimest ja kohustusest teha hulk analüüse tagamaks, et imporditavad tooted on kooskõlas turustuseeskirjadega.

Kuna loasüsteem muudab kohustuslikuks kõigi imporditavate ravimite analüüsimise, võib toll üldiselt piirata selliste toodete kontrolli nimetatud loa olemasolu kontrollimisega (vastavalt direktiividele 75/319/EMÜ ja 81/851/EMÜ).

Toiduained: nõukogu direktiiv 79/112/EMÜ [4]

Põhipunktid:

Toiduainete märgistamist, esitlemist ja reklaami käsitleva muudetud direktiivi 79/112/EMÜ artiklis 11 on eelkõige sätestatud, et enne lõpptarbijale müümist turustatavate või restoranidele, haiglatele ja muudele samalaadsetele toitlustusettevõtetele mõeldud kinnispakis toiduainete välispakendil peavad olema vähemalt artikli 3 lõike 1 punktides 1, 4 ja 6 ning vajaduse korral artiklis 9a ettenähtud üksikasjad. Kohustuslikud üksikasjad on: nimetus, mille all toodet müüakse, minimaalse säilimisaja tähtaeg või kiiresti rikneva toidu puhul tähtaja ees sõnad "kõlblik kuni", millele järgneb säilitamistingimuste kirjeldus, tootja või pakendaja või ühenduses asuva müüja nimi või ärinimi ja aadress.

Muud direktiivis 79/112/EMÜ sätestatud märgistusandmed võib esitada ainult kaubandusdokumentidel, mis on kas toiduainetega kaasas või saadetakse varem või üleandmise ajal.

Nime, kuupäeva ning tootja, pakendaja või ühenduses asuva müüja nime või ärinime ja aadressi käsitlevad miinimumnõuded on olulised tagamaks, et lõpptarbijale pakutav toode oleks märgistatud vastavalt direktiivile 79/112/EMÜ, mille eesmärk on tarbijate kaitse ja teavitamine.

Selliste kohustuslike andmete olemasolu kontrolli tollis võib kokku võtta järgmiselt:

- arvesse tuleks võtta direktiivi 79/112/EMÜ sätteid, eeskätt neid, mis käsitlevad toote nime, kuupäeva ja toote turustamise eest vastutava isiku nime ning ettenähtud erandeid (nt artikli 9 lõige 6 kuupäevanõudest loobumise kohta),

- kontrollida tuleks ainult lõpptarbijale mõeldud kinnispakis kaupu ("kinnispakis toiduaine" artikli 1 lõike 3 punkti b tähenduses ei pea kandma kogu direktiivis 79/12/EMÜ ettenähtud märgistusteavet, kui ülalnimetatud minimaalsed kohustuslikud andmed on välispakendil).

[1] EÜT L 187, 16.7.1988, lk 1.

[2] EÜT L 147, 9.6.1975, lk 13.

[3] EÜT L 317, 6.11.1981, lk 1.

[4] EÜT L 33, 8.2.1979, lk 1.

--------------------------------------------------